<classify> MSAJILI wa Hazina TR, Athumani Mbuttuka ametoa maagizo 13 kwa Bodi za Wakurugenzi za taasisi zote na mashirika ya umma kuchangia asilimia 15 ya mapato ghafi kwa Mfuko Mkuu wa Serikali.Alitoa maagizo hayo jijini hapa jana wakati akifungua semina ya kuwajengea uwezo wenyeviti, wajumbe wa bodi na watendaji wakuu wa taasisi na mashirika ya umma kuwaongezea uwezo na kuboresha uelewa wao katika usimamizi wa taasisi na mashirika ya umma ili kuongeza tija na ufanisi katika utendaji wao.Alisema pamoja na kuwasilisha malipo hayo kila robo mwaka, bodi inatakiwa kuhakikisha mchango unaowasilishwa upo sahihi, halisi na unaendana na kiwango cha mapato ghafi ya taasisi au shirika.Hali ilivyo sasa inamlazimisha Msajili wa Hazina kufuatilia na kuongeza gharama za ufuatiliaji kwa serikali, alisema Mbuttuka. Alisema taasisi inatakiwa kuweka mikakati madhubuti ya kukusanya mapato ili kutekeleza majukumu yake kwa ufanisi, na kuhakikisha matumizi yanafanyika kwa malengo yaliyokusudiwa kwa kuzingatia sheria, kanuni na miongozo ya serikali.Alisema taasisi hizo zinatakiwa kufanya malipo kwa kuzingatia sheria, kanuni na taratibu za serikali na kutofanya malipo kwa kutumia nyaraka ambazo hazijaidhinishwa na Ofisi ya Msajili wa Hazina.Taasisi hizo zinatakiwa kutulipa kiinua mgongo ilhali watumishi hao wakichangiwa katika mfuko wa hifadhi ya jamii, kwani utaratibu huu ni kinyume na sheria za pensheni, kwa taasisi zinazokiuka utaratibu zinatakiwa kusitisha mara moja, alisema Msajili wa Hazina.Pia alizitaka taasisi hizo zinatakiwa kuweka mikakati ya kupunguza gharama za uendeshaji zinazotokana na matumizi yasiyo ya lazima hususani safari za bodi na viongozi zisizokuwa na tija kwa ofisi.Aidha, alitaka taasisi ambazo zinaendesha utendaji usioridhisha na zile zinazopata hasara kila mwaka, kuwa wabunifu na kuweka mikakati ya kuboresha utendaji wao. Alisema zinatakiwa kuhakikisha hoja za ukaguzi za Mdhibiti na Mkaguzi Mkuu wa Hesabu za Serikali CAG, TR, Mamlaka ya Udhibiti wa Ununuzi wa Umma PPRA, wakaguzi wa ndani pamoja na maagizo ya Kamati za Bunge yanawekewa mikakati thabiti itekelezwe ipasavyo na kwa wakati.Alizionya taasisi na mashirika hayo, kutowekeza katika miradi isiyohusiana na malengo ya msingi ya uanzishwaji wake, kama lazima ifanyike itabidi ipate ridhaa ya Msajili wa Hazina.Hii itasaidia kuelekeza raslimali zilizopo katika miradi ya maendeleo na kutoa mchango mkubwa kwenye Mfuko wa Serikali, aliongeza. Alisema matumizi ya fedha za serikali hasa katika malipo ya posho, marupurupu na maslahi mbalimbali ya bodi, viongozi wa taasisi na watumishi yanatakiwa kuzingatia sheria, kanuni na miongozi ya serikali.Malipo ya posho za nyumba, posho za simu na umeme yanapaswa kufanyika kwa watumishi wenye stahili hizo tofauti na utaratibu uliojengeka ambapo wote wamekuwa wakilipwa posho hizo, alisema.Alitaka bodi zote za taasisi na mashirika kuzingatia mikataba ua utendaji wa kazi na Msajili wa Hazina kwa mujibu wa Sheria ya Msajili wa Hazina Kifungu Namba 10 2 K. Pia alizitaka bodi hizo kuwa makini, bunifu na kufanya uamuzi sahihi kwa wakati, kupata makabrasha wiki mbili kabla ya vikao na kukataa mialiko ya kushiriki kazi za kiutendaji, kuomba ofisi na huduma.Pia aliwataka wenyeviti na wajumbe wa bodi kujizuia na migongano ya kimaslahi katika kutekeleza majukumu ya usimamizi wa taasisi na shirika ya umma. Mnatakiwa kuepuka kuwa wenyeviti watendaji kwa kuwa inasababisha mwingiliano wa majukumu kati ya mwenyekiti na watendaji wakuu, alisema.Mbuttuka alisema uamuzi wa bodi hiyo unatakiwa kulenga kuleta manufaa katika maendeleo ya taasisi husika na Taifa na pia inatakiwa zihakikishe zinaitisha vikao kwa mujibu wa sheria na taratibu husika.  <topic>: kitaifa 